Rozhodnutie Komisie
z 8. februára 2000,
ktorým sa vykonáva smernica Rady 89/106/EHS, pokiaľ ide o klasifikáciu reakcie stavebných výrobkov na oheň
(oznámené pod číslom dokumentu C(2000) 133)
(Text s významom pre EHP)
(2000/147/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 89/106/EHS z 21. decembra 1988 o aproximácii právnych a správnych predpisov členských štátov vzťahujúcich sa na stavebné výrobky [1], naposledy zmenenú a doplnenú smernicou 93/68/EHS [2], a najmä na jej články 3, 6 a 20,
keďže:
(1) Článok 3 a článok 3 ods. 2 smernice 89/106/EHS stanovujú, že s cieľom zohľadnenia rôznych úrovní ochrany stavieb, ktoré môžu prevládať na vnútroštátnej, regionálnej alebo miestnej úrovni, môže každá základná požiadavka viesť k stanoveniu tried v interpretačných dokumentoch; tieto dokumenty boli uverejnené ako
"Oznámenie Komisie, pokiaľ ide o interpretačné dokumenty smernice Rady 89/106/EHS
[3]
.
(2) Odsek 42.1 interpretačného dokumentu č. 2 zdôvodňuje potrebu rôznych úrovní základnej požiadavky, ako sú funkcia druhu, používanie a umiestnenie stavby, jej usporiadanie a dostupnosť núdzových zariadení.
(3) Odsek 22 interpretačného dokumentu č. 2 uvádza niekoľko vzájomne súvisiacich opatrení na splnenie základnej požiadavky "požiarna bezpečnosť", ktoré spolu prispievajú k stanoveniu stratégie požiarnej bezpečnosti, ktorú je možné v členských štátoch rôznym spôsobom rozvíjať.
(4) Odsek 42.3.3 interpretačného dokumentu č. 2 identifikuje jedno z týchto opatrení prevládajúcich v členských štátoch, ktoré spočíva v obmedzení vzniku a šírenia ohňa a dymu v priestore ohniska požiaru (alebo v danej oblasti) tým, že bude obmedzené prispievanie stavebných výrobkov k plnému rozvinutiu požiaru.
(5) Definícia tried základnej požiadavky čiastočne závisí od úrovne takéhoto obmedzenia.
(6) Úroveň tohto obmedzenia môže byť vyjadrená iba rôznymi úrovňami reakcie výrobkov na oheň pri ich konečnom použití.
(7) Odsek 43.1.1 interpretačného dokumentu č. 2 špecifikuje, že aby sa umožnilo hodnotenie reakcie výrobkov na oheň, bude vypracované harmonizované riešenie, ktoré môže využívať skúšky, vykonané v plnom rozsahu alebo na skúšobnom zariadení, ktoré zodpovedajú reálnej požiarnej situácii.
(8) Harmonizované riešenie spočíva v systéme tried, ktoré interpretačný dokument neobsahuje.
(9) Systém tried určených na tento účel vychádza z viacerých skúšobných metód, ktoré sú už európskym normalizačným orgánom známe.
(10) Rozhodnutie Komisie 94/611/ES z 9. septembra 1994 o uplatnení článku 20 smernice 89/106/EHS o stavebných výrobkoch [4], ktorá opisuje systém tried, neuvádza limity tried B, C a D, pretože skúška samostatne horiaceho predmetu nebola v tej dobe dostatočne vyvinutá.
(11) Relevantné údaje sú už teraz k dispozícii a rozhodnutie 94/611/ES by sa teda malo nahradiť novým rozhodnutím, ktoré uvedie limity tried a niektoré prispôsobenia technickému pokroku; alternatívne skúšobné postupy by mali byť na základe dohody medzi Komisiou a členskými štátmi a po porade s CEN/CENELEC a EOTA úplne popísané v budúcej európskej norme alebo rozhodnutí Komisie.
(12) Opatrenia stanovené v tomto rozhodnutí sú v súlade so stanoviskom stáleho výboru pre stavebníctvo,
PRIJALA TOTO ROZHODNUTIE:
Článok 1
1. Ak je konečné uplatnenie stavebného výrobku také, že môže prispieť k vzniku a šíreniu ohňa a dymu v priestore (alebo v oblasti) ohniska požiaru alebo mimo neho, bude výrobok klasifikovaný na základe jeho reakcie na oheň podľa klasifikačného systému uvedeného v tabuľkách 1 a 2 prílohy.
2. Výrobky musia byť posúdené vo vzťahu k ich konečnému uplatneniu.
Ak klasifikácia založená na normalizovaných skúškach a kritériách uvedených v tabuľkách 1 a 2 prílohy nebude vhodná, môže sa v rámci postupu, ktorý predpokladá alternatívne skúšky, použiť jeden alebo niekoľko referenčných scenárov (reprezentatívna skúška (skúšky) v meradle predstavujúcom scenár (scenáre) zodpovedajúceho nebezpečenstva).
Článok 2
Zrušuje sa rozhodnutie 94/611/ES.
Odkazy na zrušené rozhodnutie sa považujú za odkazy na toto rozhodnutie.
Článok 3
Toto rozhodnutie je určené členským štátom.
V Bruseli 8. februára 2000